סטיב פיינברג

סטיבן אנדרו פיינברג (באנגלית: Stephen Andrew Feinberg; נולד ב-29 במרץ 1960) הוא איש עסקים ומשקיע אמריקאי, המכהן כסגן מזכיר ההגנה של ארצות הברית מאז מרץ 2025. הוא היה ממייסדי קרן ההשקעות "Cerberus Capital Management" וכיהן בעבר כמנכ"ל החברה. בין השנים 2018 ל-2021, במהלך נשיאותו הראשונה של דונלד טראמפ, עמד פיינברג בראש מועצת הנשיא לייעוץ מודיעיני.

 ראשית חייו 
פיינברג נולד למשפחה יהודית וגדל ברובע הברונקס שבניו יורק. כשהיה בן שמונה עברה משפחתו לספרינג ואלי. אביו היה סוחר פלדה. בשנת 1982 השלים לימודי תואר ראשון בפוליטיקה באוניברסיטת פרינסטון, לאחר שהשלים עבודת גמר בת 94 עמודים בנושא "הפוליטיקה של הזנות ולגליזציה של סמים קלים". במהלך לימודיו בפרינסטון שימש כקפטן נבחרת הטניס והצטרף לתוכנית להכשרת קציני מילואים (ROTC).

 קריירה מקצועית 
בתום לימודיו הגבוהים החל פיינברג לעבוד כסוחר בחברת "דרקסל ברנהאם למברט" (Drexel Burnham Lambert) בשנת 1982, ולאחר מכן עבר לעבוד ב-".Gruntal & Co".

בשנת 1992, בגיל 32, ייסד פיינברג יחד עם ויליאם ל. ריכטר את קרן ההשקעות "Cerberus Capital Management", עם הון התחלתי של 10 מיליון דולר אמריקאי. עד 2024, היקף הנכסים המנוהלים על ידי הקרן צמח ליותר מ-60 מיליארד דולר. בשנת 1999 שכרה הקרן את סגן נשיא ארצות הברית לשעבר דן קווייל כיושב ראש סרברוס. בשנת 2006 הצטרף לחברה גם מזכיר האוצר של ארצות הברית לשעבר ג'ון ויליאם סנואו.

פיינברג התבטא בנוגע לשכר הגבוה של בכירי קרנות ההשקעות הפרטיות: "באופן כללי, אני חושב שכולנו מתוגמלים יתר על המידה בענף הזה. זה כמעט מביך". בכתבה ב"הניו יורק טיימס", תואר פיינברג כאדם "סודי". בשנת 2007 אמר למשקיעי סרברוס: 

בין השנים 2010 ל-2020 החזיקה סרברוס בבעלות על חברת "DynCorp", קבלנית צבא פרטית גדולה, מה שהוביל להאשמות בדבר ניגוד עניינים במהלך שירותו של פיינברג במועצת הנשיא לייעוץ מודיעיני, ושוב לאחר שנבחר לסגן מזכיר ההגנה של ארצות הברית.

במרץ 2025 עזב את תפקידו כמנכ"ל-משותף של סרברוס עם כניסתו לתפקיד סגן מזכיר ההגנה.

 פעילות פוליטית 
פיינברג הוא תורם בולט של המפלגה הרפובליקנית. בשנת 2016 היה חבר במועצה הכלכלית של דונלד טראמפ במהלך התמודדותו בבחירות לנשיאות באותה השנה, תרם כמעט 1.5 מיליון דולר לוועדות פעולה פוליטיות שתמכו בטראמפ, והשתתף באירועי גיוס תרומות עבור המפלגה הרפובליקנית. בפברואר 2017 דיווח הניו יורק טיימס כי טראמפ מייעד את פיינברג לתפקיד בכיר בממשלו המתגבש, שיכלול סקירה של סוכנויות קהילת המודיעין האמריקאית.

ב-11 במאי 2018 מינה הנשיא טראמפ את פיינברג לעמוד בראש מועצת הנשיא לייעוץ מודיעיני.

יחד עם רעייתו, תרם פיינברג 715,600 דולר למסע הבחירות של טראמפ במהלך הבחירות לנשיאות ארצות הברית 2020.

 סגן מזכיר ההגנה של ארצות הברית 
ממוזער|פיינברג בעת השימוע לאישור מינויו לסגן מזכיר ההגנה, פברואר 2025
בדצמבר 2024, דווח ב"וושינגטון פוסט" כי הנשיא הנבחר של ארצות הברית דונלד טראמפ מתכנן למנות את פיינברג לסגן מזכיר ההגנה של ארצות הברית. טראמפ אישר זאת רשמית ב-22 בדצמבר. ב-25 בפברואר 2025, במהלך שימוע לאישור מינויו בסנאט של ארצות הברית, מיאן פיינברג לקבוע אם רוסיה פלשה לאוקראינה, כאשר נשאל על כך על ידי סנאטורים. כמו כן, הביע תמיכה בפיטורים נרחבים בתוך מחלקת ההגנה של ארצות הברית.

ב-14 במרץ 2025 אושר מינויו בסנאט ברוב של 59 תומכים מול 40 מתנגדים. ב-17 במרץ הושבע לתפקיד סגן מזכיר ההגנה של ארצות הברית והחל את כהונתו.

 חיים אישיים 
נכון למרץ 2025, הונו של פיינברג מוערך בכ-5 מיליארד דולר. הוא מחלק את זמנו בין בתיו באפר איסט סייד שבמנהטן וגריניץ' שבקונטיקט, שם הוא מתגורר עם רעייתו ג'יזלה (לבית סנצ'ז).

 קישורים חיצוניים 

 סטיב פיינברג, באתר מחלקת ההגנה של ארצות הברית 

 הערות שוליים 

קטגוריה:בוגרי אוניברסיטת פרינסטון
קטגוריה:אנשי עסקים יהודים אמריקאים
קטגוריה:יהודים פקידי ממשל בארצות הברית
קטגוריה:נשיאות דונלד טראמפ הראשונה: אישים
קטגוריה:נשיאות דונלד טראמפ השנייה: אישים
קטגוריה:משנים למזכיר ההגנה של ארצות הברית
קטגוריה:אמריקאים שנולדו ב-1960